ওলামা মাশায়েখ ও ইসলামী সমমনা দলগুলোর টানা ৩০ ঘণ্টা হরতাল শেষ হয়েছে গতকাল সোমবার দুপুর ১২টায়। দ্বিতীয় দিন গতকাল রাজধানীসহ দেশের বিভিন্নস্থানে হরতালের তেমন প্রভাব লক্ষ করা  যায়নি। দেখা যায়নি হরতাল সমর্থক নেতা-কর্মীদেরও। হরতালের প্রথম দিন রোববার বিভিন্নস্থানে সংঘর্ষ, হামলা,    ধরপাকড়ের ঘটনা ঘটলেও গতকাল তার কিছুই ছিল না।  সংবিধানে আল্লাহর উপর পূর্ণ আস্থা ও বিশ্বাস বাদ দেয়া, তত্ত্বাবধায়ক সরকার ব্যবস্থা বাতিল, ধর্মহীন শিক্ষানীতি ও ইসলামবিরোধী নারী নীতিমালার প্রতিবাদে রোববার ভোর ৬টা থেকে টানা ৩০ ঘণ্টার হরতাল কর্মসূচি শুরু হয়। বিএনপি ও জামায়াতে ইসলামীসহ চারদলীয় জোট সমর্থন দেয় এ হরতাল।  গতকাল দুপুর ১২টা পর্যন্ত হরতাল পালনের কর্মসূচির কথা থাকলেও সকাল থেকেই রাজধানীর  জীবনযাত্রা ছিল স্বাভাবিক। কোথাও হরতালকারীদের উপস্থিতি ছিল না। লক্ষ্য করা যায়নি পিকেটিংয়ের মতো কোনো ঘটনা। সকাল থেকে নগরীর অধিকাংশ সড়কে স্বাভাবিকভাবে যানবাহন চলাচল করেছে। বাস-মিনিবাস ছাড়াও বিপুলসংখ্যক প্রাইভেট গাড়িও রাস্তায় চলতে দেখা গেছে। কিছু কিছু সড়কে যানজটও ছিল লক্ষ্যণীয়। সকাল থেকে আন্তঃজেলা ও দূরপাল্লার সব ধরনের যানবাহন চলাচল শুরু করেছে। তবে দূরপাল্লার যানবাহন ও যাত্রী সংখ্যা ছিল কম।  শাহবাগ, ফার্মগেট, মিরপুর, গুলিস্তান, সায়েদাবাদ, যাত্রাবাড়ী, অভিজাত এলাকা থেকে পুরানঢাকার সর্বত্র সকাল থেকে যানবাহন  চলাচল ছিল স্বাভাবিক। ঢাকা বিশ্ববিদ্যালয় ক্যাম্পাস, নীলক্ষেত, কাটাবন এলাকায়ও হরতালকারীদের কাউকে মাঠে দেখা যায়নি। শাহবাগ, টিএসসি, নীলক্ষেত, কাটাবন মোড়ে আইন-শৃঙ্খলা রক্ষাকারী বাহিনীর সদস্যদের সতর্ক অবস্থায় থাকতে দেখা গেছে। পুরানা পল্টন ও নয়াপল্টন এলাকার ইসলামী দলগুলোর কার্যালয় পুলিশ সকাল থেকে ঘিরে রাখে। ফলে নেতাকর্মীরা রাস্তায় নামার সুযোগ পায়নি। আগের দিনের মতো অবরুদ্ধ করে রাখা হয়েছিল নয়াপল্টনস্থ বিএনপির কেন্দ্রীয় কার্যালয়। এ ছাড়া নগরীর ফার্মগেট, মিরপুর, মোহাম্মদপুর, মতিঝিল, গুলশান এলাকার জনজীবন ছিল স্বাভাবিক।  বাংলাদেশ সচিবালয় এবং মতিঝিলের অফিসপাড়ায় কাজ হয়েছে পুরোদমে। ব্যাংক-বীমা খোলা ছিল।  এদিকে হরতালে লঞ্চ-স্টিমার, ট্রেন ও বিমান চলাচল স্বাভাবিক রয়েছে বলে সংশ্লিষ্ট কর্তৃপক্ষ জানিয়েছেন। সকালে সায়দাবাদ বাস টার্মিনালে গিয়ে দেখা যায়, বিভিন্ন যানবাহনের হেলপাররা যাত্রীদের ডাকাডাকি করছে। কিন্তু যাত্রী সংখ্যা কম হওয়ায় দীর্ঘ সময় পর পর দূরপাল্লার বাস ছেড়ে গেছে। এ ছাড়া সদরঘাট লঞ্চ টার্মিনাল থেকেও স্বাভাবিক নিয়মে লঞ্চ-স্টিমার চলাচল করেছে।  উল্লেখযোগ্যসংখ্যক লঞ্চ-স্টিমার সকালে যাত্রী নিয়ে টার্মিনালে ভিড়েছে। ট্রেন ও  বিমানের কয়েকটি ফ্লাইট আগের দিন যথাসময় চলাচল করতে না পারলেও গতকাল ছিল স্বাভাবিক। মফস্বল থেকে পূর্বরাত ও গতকাল সকালে শাকসবজি, মাছ-মাংস ও চালের ট্রাক ঢাকায় প্রবেশ করেছে। এতে নিত্যপণ্যোর দাম কিছুটা কমতে পারে বলে মনে করছেন কারওয়ানবাজার ও শ্যামবাজারের আড়তদাররা।